KIRJALLINEN KYSYMYS E-3687/98

esittäjä(t): Michl Ebner (PPE) komissiolle

(7. joulukuuta 1998)

Aihe: Hotelli- ja ravintola-alaa säätelevät EU-direktiivit

Hotellien, ravintoloiden ja kahviloiden eurooppalainen etujärjestö (HOTREC) on julkaissut äskettäin esitteen "150 hotelleja, ravintoloita ja kahviloita koskevaa EU-toimenpidettä". Julkaisussa analysoidaan yksityiskohtaisesti niitä 150 direktiiviä, joista on tehty ehdotus tai jotka Euroopan unioni on jo antanut ja jotka vaikuttavat kaikkien hotellien, ravintoloiden ja kahviloiden jokapäiväiseen toimintaan Euroopassa.

Viime vuosina tällaisten direktiivien määrä on kasvanut siinä määrin, että on hyvin kyseenalaista, voivatko asianosaiset noudattaa tai soveltaa niitä.

Koska Euroopan unionissa on siis olemassa noin 150 hotelli- ja ravintola-alaa koskevaa direktiiviä ja koska asianosaiset voivat tuskin noudattaa niin suurta määrää säädöksiä, kysyn komissiolta, aikooko se vähentää direktiivien lukumäärää ja tehostaa niitä esimerkiksi siten, että toimenpiteisiin ryhdytään järjestelmällisesti myös muuten kuin lainsäädännöllistä kautta?

Komission jäsenen Christos Papoutsisinkomission puolesta antama vastaus

(29. tammikuuta 1999)

Komission tiedonannon "Sääntelyn vähentämisellä tehokkaampaan toimintaan: tapahtunut kehitys"(1) mukaan komission tekemien ehdotusten määrä on vähenemässä erityisesti lainsäädäntöehdotusten osalta. Vuonna 1997 ehdotuksia tehtiin 16, kun vuonna 1990 niitä oli 60. Entistä parempien kuulemismenettelyjen ansiosta lainsäädäntöasiakirjat ovat muuttuneet selkeämmiksi, yksinkertaisemmiksi ja helppotajuisemmiksi. Komission tulevia lainsäädäntötoimia ohjaavia periaatteita ovat toissijaisuus ja suhteellisuus, toimituksellinen laatu, yksinkertaistaminen(2), kodifiointi, muuttaminen, konsolidointi, tiedon parempi saatavuus, tehokas siirtäminen osaksi kansallista lainsäädäntöä sekä jaettu vastuu.

Kertomuksessaan "Toissijaisuus- ja suhteellisuusperiaate - yhteinen vastuu asioista"(3), joka esitettiin Wienissä kokoontuneella Eurooppa-neuvostolle (11.-12. joulukuuta 1998) ja joka toimitettiin myös parlamentille, komissio antaa toissijaisuus- ja suhteellisuusperiaatetta koskevan kattavan selvityksen ja osoittaa, kuinka näitä periaatteita toteutetaan käytännössä. Komission tekemiä ehdotuksia koskevassa erittelyssä mainitaan, että 35 prosenttia ehdotuksista perustuu kansainvälisiin sopimuksiin, 25-30 prosenttia liittyy voimassa olevan yhteisön lainsäännön muuttamiseen, 20 prosenttia ehdotuksista on reaktioita muiden yhteisön toimielinten ja jäsenvaltioiden erityisiin pyyntöihin sekä liiketoiminnallisiin näkökohtiin ja 10 prosenttia liittyy sopimusten nojalla hyväksyttäviin säädöksiin. Jälkimmäiseen ryhmään kuuluvat muiden muassa maatalouden hinnat ja monivuotiset tutkimusohjelmat. Kertomuksessa tuodaan myös esille, että komissio käy säännöllisesti läpi keskeneräiset, tarpeettomiksi tulleet säädösehdotuksensa, ja 70:tä tällaista ehdotusta ollaan peruuttamassa.

Arvoisan parlamentin jäsenen mainitseman julkaisun osalta komissio toteaa, että suurin osa toimenpiteistä, jotka on määritelty hotelli- ravintola- ja kahvila-alaan vaikuttaviksi, liittyy yrityksiin yleisesti. Julkaisussa lueteltuihin toimenpiteisiin ei sisälly pelkästään lainsäädäntöä, vaan myös poliittisia asiakirjoja, tutkimuksia ja yhteisön ohjelmia, joista tietyt hyödyttävät asianomaista alaa. Yrityspolitiikan osalta komissio järjestelmällisesti ottaa huomioon vaikutukset, joita sen tietyillä lainsäädäntöehdotuksilla on pieniin ja keskisuuriin yrityksiin(4). Yrittäjyyden ja kilpailukyvyn edistämistä koskevassa toimintasuunnitelmassaan(5) komissio on ilmoittanut aikomuksestaan vahvistaa nykyistä, tähän tarkoitukseen luotua yrityksiin kohdistuvien vaikutusten arviointijärjestelmää.

(1) KOM(98) 345 lopullinen.

(2) SLIM: Sisämarkkinoiden lainsäädännön yksinkertaistaminen. BEST: Yritysten toimintaolosuhteiden yksinkertaistamista käsittelevä Task Force -ryhmä.

(3) KOM(98) 1786.

(4) Lainsäädännön laadullinen parantaminen yrityksiä varten - Euroopan komission yrityksiin kohdistuvan vaikutuksen arviointijärjestelmä, Bryssel 1997, PO XXIII.

(5) KOM(98) 550 lopullinen.